CELEX: 32018R1936
Language: et
Date: 2018-12-10 00:00:00
Title: Komisjoni rakendusmäärus (EL) 2018/1936, 10. detsember 2018, millega muudetakse rakendusmäärust (EL) nr 371/2011 seoses dimetüülaminoetanooli piirnormiga (EMPs kohaldatav tekst)

11.12.2018   
               
               
                  ET
               
               
                  Euroopa Liidu Teataja
               
               
                  L 314/34
               
            
         KOMISJONI RAKENDUSMÄÄRUS (EL) 2018/1936,
         10. detsember 2018,
         millega muudetakse rakendusmäärust (EL) nr 371/2011 seoses dimetüülaminoetanooli piirnormiga
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2003 loomasöötades kasutatavate söödalisandite kohta, (1) eriti selle artikli 9 lõiget 2 ja artikli 13 lõiget 3,
         ning arvestades järgmist:
         
                     (1)
                  
                  
                     Määruses (EÜ) nr 1831/2003 on sätestatud loomasöödas kasutatava söödalisandi loa taotlemise nõue ning sellise loa andmise alused ja kord.
                  
               
                     (2)
                  
                  
                     Komisjoni rakendusmäärusega (EL) nr 371/2011 (2) anti kümneks aastaks luba dimetüülglütsiini naatriumsoola kasutamiseks söödalisandina.
                  
               
                     (3)
                  
                  
                     Kooskõlas määruse (EÜ) nr 1831/2003 artikli 13 lõikega 3 koostoimes kõnealuse määruse artikliga 7 on loa omanik teinud ettepaneku muuta loa tingimusi, kuna ta on muutnud tootmisprotsessi. Taotlusele olid lisatud asjakohased andmed. Komisjon edastas taotluse Euroopa Toiduohutusametile (edaspidi „toiduohutusamet“).
                  
               
                     (4)
                  
                  
                     Toiduohutusamet jõudis oma 17. aprilli 2018. aasta arvamuses (3) järeldusele, et uue tootmisprotsessi teel toodetud söödalisand ei avalda kahjulikku mõju loomade ja inimeste tervisele ega keskkonnale. Lisaks otsustas toiduohutusamet, et dimetüülaminoetanooli 0,1 % või väiksem sisaldus ei mõjuta söödalisandi tõhusust. Toiduohutusameti hinnangul ei ole vaja kehtestada turustamisjärgse järelevalve erinõudeid. Samuti kinnitas toiduohutusamet määrusega (EÜ) nr 1831/2003 asutatud referentlabori esitatud aruande söödas sisalduva kõnealuse söödalisandi analüüsimeetodi kohta.
                  
               
                     (5)
                  
                  
                     Uue tootmisprotsessi teel valmistatud dimetüülglütsiini naatriumsoola hindamisest nähtub, et määruse (EÜ) nr 1831/2003 artiklis 5 sätestatud tingimused loa andmiseks on täidetud. Seepärast tuleks anda luba söödalisandi kasutamiseks käesolevas määruses esitatud viisil.
                  
               
                     (6)
                  
                  
                     Seepärast tuleks rakendusmäärust (EL) nr 371/2011 vastavalt muuta.
                  
               
                     (7)
                  
                  
                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Rakendusmääruse (EL) nr 371/2011 lisa neljandas veerus „Koostis, keemiline valem, kirjeldus, analüüsimeetod“ lisatakse alapealkirja „Toimeaine“ alla kõige lõppu järgmine tekst: „Dimetüülaminoetanool (DMAE) ≤ 0,1 %“.
         
         
            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõigis liikmesriikides.
            Brüssel, 10. detsember 2018
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  ELT L 268, 18.10.2003, lk 29.
         
            (2)  Komisjoni 15. aprilli 2011. aasta rakendusmäärus (EL) nr 371/2011, mis käsitleb dimetüülglütsiini naatriumsoola lubamist broilerkanade söödalisandina (müügiloa omanik Taminco N.V.) (ELT L 102, 16.4.2011, lk 6).
         
            (3)  EFSA Journal (2018); 16(5): 5268.